แผนการลงทุนให้เป้าหมายชีวิตไม่ไกลเกินเอื้อม มีขั้นตอนอย่างไรบ้าง
แผนการลงทุนให้เป้าหมายชีวิตไม่ไกลเกินเอื้อม มีขั้นตอนดังนี้


1. การวางแผนงบประมาณและค่าใช้จ่าย
อาจจะดูเป็นเรื่องเล็กน้อยแต่ว่าแป็นพื้นฐานที่สำคัญเลย เพราะการบันทึกค่าใช้จ่ายทำให้รู้ว่าจริง ๆ แล้วจ่ายเงินไปกับอะไร เท่าไหร่ และเหลือเงินเก็บในแต่ละเดือนแค่ไหน ถ้าเหลือมากก็สามารถแบ่งเงินมาออม หรือว่าลงทุนได้มาก ซึ่งจะมีผลให้เราบรรลุเป้าหมายได้มากด้วย ส่วนนี้สามารถใช้ Application บันทึกค่าใช้จ่ายได้


2. ระบุจำนวนเงินที่ต้องใช้ในแต่ละเป้าหมายและเวลาที่ใช้ในการลงทุน
ขั้นตอนนี้จะสอดคล้องกับขั้นตอนที่ 1 คือ ควรวางเป้าหมายให้เหมาะกับเงินออมที่เหลือในแต่ละเดือนด้วย


3. การเลือกสินทรัพย์สำหรับลงทุน
โดยการเลือกสินทรัพย์ควรสอดคล้องกันระหว่างความจำเป็นในการใช้เงิน กับช่วงเวลาในการลงทุนด้วย สินทรัพย์แต่ละประเภทสร้างผลตอบแทนให้ได้ไม่เท่ากัน


4. ปัจจัยที่สำคัญอีกอย่างหนึ่งในการลงทุน คือ การบริหารความเสี่ยง
เพราะว่าการลงทุนไม่ได้มีแต่ผลตอบแทนเท่านั้น แต่ยังมีความเสี่ยงที่สินทรัพย์ที่ลงทุนจะมีราคาลดลงในแต่ละช่วงเวลา โดยการลดลงจะไม่เท่ากันและขึ้นอยู่กับปัจจัยที่ต่างกันด้วย ระยะเวลายิ่งใกล้ถึงเป้าหมายยิ่งต้องมีสัดส่วนสินทรัพย์ที่ราคาไม่ผันผวน เช่น กองทุน ตลาดเงิน กองทุนตราสารหนี้ระยะสั้น หรือเงินสด มากขึ้น หรืออย่างในกรณีแผนเกษียณควรมีการปรับสัดส่วนการลงทุนในหุ้นลงเมื่อใกล้เวลาเกษียณเช่นกัน แต่ในระหว่างทางอาจจะลงทุนในหุ้นได้เพราะหุ้นให้ผลตอบแทนดีที่สุดในสินทรัพย์ทางการเงินแบบปกติ  และไม่จำเป็นต้องเอาเงินที่ลงทุนมาใช้ระหว่างทาง 


5. การลงทุนควรจัดสรรเงินเป็นพอร์ต (Portfolio)
คือ การจัดสัดส่วนเงินลงทุนที่มีว่าจะลงทุนกับสินทรัพย์อะไรในสัดส่วนเท่าไหร่และควรมีการปรับสัดส่วนพอร์ตเมื่อสัดส่วนสินทรัพย์ในพอร์ตเปลี่ยนไป อาจจะขายหุ้นบางส่วนมาซื้อตราสารหนี้เพื่อให้มีสัดส่วนหุ้นต่อตราสารหนี้เป็น 50 ต่อ 50 เท่าเดิม วีธีการ Rebalance Portfolio จะทำให้ขายสินทรัพย์ที่ราคาแพงขึ้นไปซื้อสินทรัพย์ที่ราคาถูกลงอย่างอัตโนมัติ และทำให้ความผันผวนของพอร์ตลดลงด้วย


6. การวางแผนสำรองต่างๆ
เช่น การทำประกัน และเงินสดสำรองฉุกเฉิน (ควรสำรองไว้ประมาณ 6 เดือน ถึง 1 ปี) เผื่อกรณีตกงานหรือเจ็บป่วย ก็ยังมีเงินใช้ในช่วงนั้นโดยไม่ต้องรบกวนเงินที่เก็บไว้เพื่อเป้าหมายต่าง ๆ


7. การวางแผนภาษี
เพราะการวางแผนภาษีที่ดีจะช่วยให้มีเงินมากขึ้นได้

สุดท้ายนี้แม้ว่าการวางแผนการเงินการลงทุนจะเหมือนเป็นเรื่องยาก แต่ว่าถ้าเริ่มลงมือทำก็น่าจะช่วยให้ชีวิตทางการเงินราบรื่นและบรรลุเป้าหมายต่าง ๆ ที่ตั้งไว้ได้ด้วยดี
ตลาดการเงิน & ผลิตภัณฑ์และบริการทางการเงิน